മിഠായിത്തെരുവില് അനധികൃത നിര്മാണം തടഞ്ഞില്ലെങ്കില് ദുരന്തമെന്ന് പൊലീസ് റിപ്പോര്ട്ട് കോഴിക്കോട്: ദിവസവും പതിനായിരത്തിലെറെ പേരെത്തുന്ന മിഠായിത്തെരുവ് മേഖലയിലെ അനധികൃത നിര്മാണങ്ങളും മറ്റു നിയമലംഘനങ്ങളും തടഞ്ഞ് സുരക്ഷ മുന്കരുതലുകള് സ്വീകരിച്ചില്ലെങ്കില് വന് ദുരന്തങ്ങളുണ്ടാകുമെന്ന് പൊലീസിെന്റ അന്വേഷണ റിപ്പോര്ട്ട്. തുടര് തീപിടിത്തങ്ങളുടെ പശ്ചാത്തലത്തില് സ്െപഷല് ബ്രാഞ്ച് നടത്തിയ അന്വേഷണത്തിലാണ് കണ്ടെത്തലുകള്. കെട്ടിടങ്ങളിലേക്കുള്ള വഴികള് പോലും കൊട്ടിയടച്ചാണ് പലരും കച്ചവടം നടത്തുന്നത്. ഒഴിഞ്ഞ ഭാഗങ്ങളിലാകെ വലിയ തോതില് മാലിന്യം കുന്നുകൂട്ടിയിട്ടതും ഭീഷണിയാണ്. ചെറിയ കടകളിലടക്കം ഉള്ക്കൊള്ളാനാവുന്നതിെന്റ നാലും അഞ്ചും ഇരട്ടി സാധനങ്ങളാണുള്ളത്. വൈദ്യുതി മീറ്റര് ബോര്ഡ്, സ്വിച്ചുകള് എന്നിവക്കുമുകളില് പോലും തട്ടുകളടിച്ച് സാധനങ്ങള് സംഭരിച്ചിരിക്കയാണ്. പഴയ കെട്ടിടങ്ങളിലെ വയറിങ്ങുകള് സുരക്ഷിതമല്ലെന്നു മാത്രമല്ല പലതും സ്പാര്ക്കുകള് ഉണ്ടാകുന്ന നിലയിലുമാണ്. കെട്ടിടങ്ങളുടെ കോണിപ്പടികള് പോലും സാധനങ്ങള് സൂക്ഷിക്കാനുള്ള കേന്ദ്രങ്ങളായിട്ടുണ്ട്. മേല്ക്കൂരകളില് ടാര്പോളിന് ഷീറ്റുകള് വലിച്ചുകെട്ടിയും സാധനങ്ങള് സൂക്ഷിച്ചിട്ടുണ്ട്. ഒട്ടുമിക്ക കെട്ടിടങ്ങളും കെട്ടിട നിര്മാണ ചട്ടവുമായി ബന്ധപ്പെട്ട എല്ലാ നിയമങ്ങളും കാറ്റില് പറത്തിയിരിക്കയാണ്. ചെറിയ കടകള്ക്കുള്ളില്പോലും ഗ്യാസും മറ്റും ഉപയോഗിച്ച് ഭക്ഷണം പാചകം ചെയ്യുന്നുണ്ട്. വലിയ കെട്ടിടങ്ങളില് ഫയര് ഹൈഡ്രന്റുകളോ ഫയര്ഫോഴ്സിനുള്പ്പെടെ വെള്ളമെടുക്കാന് മറ്റു സംവിധാനങ്ങളോ ഇല്ല. അനധികൃതമായി വാഹനങ്ങള് പാര്ക്ക് െചയ്യുന്നതും ഹോട്ടലുകളുടെ അടുക്കള ഈ മേഖലയില് പ്രവര്ത്തിക്കുന്നതും ഭീഷണിയാണ്. പുറത്തുനിന്ന് ഭക്ഷണം പാചകം ചെയ്ത് ഇവിെട എത്തിച്ച് വിതരണം െചയ്യുന്ന രീതിയിലേക്ക് ഹോട്ടലുകള് പ്രവര്ത്തന രീതി മാറ്റണം. മാലിന്യം കൂട്ടിയിടുന്ന ഒഴിഞ്ഞ ഭാഗങ്ങളിലേക്ക് ആളുകള് പുകവലിക്കാനെത്തുന്നതും വലിയ അപകടമാണ് സ്പെഷല് ബ്രാഞ്ച് അസി. കമീഷണര് എ. ഉമേഷ് തയാറാക്കിയ റിപ്പോര്ട്ട് ചൂണ്ടിക്കാട്ടുന്നു. നിരവധി തവണ പരിശോധന നടത്തി നിയമലംഘനങ്ങളുടെ ചിത്രങ്ങളടക്കം ഉള്പ്പെടുത്തി തയാറാക്കിയ റിപ്പോര്ട്ട് അസി. കമീഷണര് കഴിഞ്ഞ ദിവസം സിറ്റി പൊലീസ് മേധാവി എ.വി. ജോര്ജിന് കൈമാറി. പൊലീസ് മേധാവി ശിപാര്ശകളോടെ ഇത് ജില്ല കലക്ടര് ഡോ. എന്. തേജ് ലോഹിത് റെഡ്ഡിക്കും കോര്പറേഷനും നല്കും. കൂടിയാലോചനകള്ക്കുശേഷമാണ് തുടര് നടപടികള് സ്വീകരിക്കുക. നേരത്തെ എം.പി റോഡില് തീപിടിത്തമുണ്ടായപ്പോള് റീജനല് ഫയര് ഓഫിസര് ടി. രജീഷും മേഖലയുടെ ഫയര് ഓഡിറ്റ് നടത്തി റിപ്പോര്ട്ടാക്കി കലക്ടര്ക്കും ഫയര്ഫോഴ്സ് മേധാവി ബി. സന്ധ്യക്കും കൈമാറുകയും സന്ധ്യ പിന്നീട് മിഠായിത്തെരുവ് സന്ദര്ശിക്കുകയും ചെയ്തിരുന്നു.